聽講喺清朝乾隆嘅時期，有個漁夫喺毗鄰嘅帆沙排、汀洲、白沙頭一帶打魚搵食，有一晚喺帆沙排下網，只係網得石頭一大堆，喺堆石之中有七粒好特別嘅石卵，漁夫就將呢七粒石卵掟向岸邊，竟然見到七粒小火星升起一直飄到馬鞍山山麓，漁夫即時向天禱告話，如果魚獲大有收穫時，必定喺山邊建廟，報答神恩。